text: Ove Pedersens sidste dag på træner-kontoret i Esbjerg
  14 marts 2011 kl. 08.52
  Ove Pedersen er fratrådt med øjeblikkelig virkning som cheftræner for kriseramte Esbjerg fB. Han har selv foreslået, at han forlader klubben.
  Bestyrelsen har på et krisemøde søndag aften nået til enighed med Ove Pedersen om, at han fratræder.
  
  Ikke ændret noget
  I de kommende uger vil Ove Pedersen og EfB afvikle de øvrige kontraktlige forhold. Bl.a. at han er manager ved siden af cheftræner-jobbet. 
  - Når jeg tager managerkasketten på, kan jeg se, at der ikke er sket noget hen over vinterpausen. Vi havde et dårligt efterår - og de to første kampe viser, at spillerne ikke har flyttet sig, siger Ove Pedersen. 
  Han finder det ikke ulogisk, at han selv har foreslået, at der kommer nye kræfter til på trænerposten.
  
  Jess Thorup overtager
  Jess Thorup, som har været assistenttræner, overtager posten som cheftræner. 
  Efter gårsdagens nederlag til Randers erkendte Ove Pedersen, at Esbjerg er i alvorlig nedrykningsfare.
  
  Meget mere alvorligt
  - Det er absolut tænkeligt, at vi spiller 1. division efter sommerferien. Vi forholder os til virkeligheden, udtalte han efter nederlaget på hjemmebanen i Esbjerg.
   
  - Nu har vi tabt til to af vores direkte konkurrenter i bundstriden, og det gør den selvfølgelig meget mere alvorlig
  .
  